b'\n_START_ARTICLE_\nMikael Storsj\xc3\xb6\n_START_PARAGRAPH_\nMikael Storsj\xc3\xb6 (s. 22. joulukuuta 1957) on suomalainen tietokoneyritt\xc3\xa4j\xc3\xa4, journalisti ja kansalaisj\xc3\xa4rjest\xc3\xb6aktiivi. Suomessa Storsj\xc3\xb6 sai julkisuutta lokakuussa 2004, kun h\xc3\xa4n siirsi Liettuassa kielletyn Kavkaz Centerin nettisivut Suomessa olevalle palvelimelleen, jonka Suojelupoliisi takavarikoi. Syntyneess\xc3\xa4 julkisessa keskustelussa katsottiin yleisesti ett\xc3\xa4 viranomaiset olivat toimenpiteill\xc3\xa4\xc3\xa4n rikkoneet sananvapautta. Storsj\xc3\xb6 on n\xc3\xa4iden tapahtumien j\xc3\xa4lkeen jatkanut Kavkaz Centerin tukemista tarjoamalla julkaisulle palvelintilaa sek\xc3\xa4 Suomessa ett\xc3\xa4 Ruotsissa.\n_START_SECTION_\nKavkaz Centerin yll\xc3\xa4pito Suomessa\n_START_PARAGRAPH_\nKavkaz Center on Internet-uutistoimisto, joka julkaisee uutisia T\xc5\xa1et\xc5\xa1enian ja Kaukasian tapahtumista mujahideen-soturien n\xc3\xa4k\xc3\xb6kulmasta. Sen uskotaan olevan entisen It\xc5\xa1kerian "tiedotusministerin" Movladi Udugovin hallinnassa. Udugov itse kuuluu radikaaleihin islamistitaistelijoihin. Julkaisun toiminta on ep\xc3\xa4mieluisa alueella sotaa k\xc3\xa4yv\xc3\xa4lle Ven\xc3\xa4j\xc3\xa4lle, joka korkeinta valtionjohtoa my\xc3\xb6ten on pyrkinyt diplomaattisin keinoin est\xc3\xa4m\xc3\xa4\xc3\xa4n sivuston julkaisemisen eri maissa, n\xc3\xa4in my\xc3\xb6s Suomessa. Ven\xc3\xa4j\xc3\xa4n ulkoministeri Sergei Lavrov on sanonut ett\xc3\xa4 sivustoa k\xc3\xa4ytet\xc3\xa4\xc3\xa4n "terroristiseen toimintaan kiihottamiseen." Julkaisun puolustajat taas katsovat moniarvoisen uutisv\xc3\xa4lityksen edellytt\xc3\xa4v\xc3\xa4n ett\xc3\xa4 konfliktin molemmat osapuolet saavat n\xc3\xa4kemyksens\xc3\xa4 julkisuuteen._NEWLINE_Sivusto suljettiin Ven\xc3\xa4j\xc3\xa4n pyynn\xc3\xb6st\xc3\xa4 Liettuassa syksyll\xc3\xa4 2004 Beslanin koulukaappauksen j\xc3\xa4lkeen sen julkaistua \xc5\xa0amil Basajevin viestin, jossa h\xc3\xa4n otti vastuun tapahtuneesta. Storsj\xc3\xb6 tarjosi t\xc3\xa4m\xc3\xa4n j\xc3\xa4lkeen julkaisulle palvelintilaa web-hotellissaan. Ulkoministeri Erkki Tuomioja kirjoitti t\xc3\xa4ll\xc3\xb6in omilla verkkosivuillaan, ett\xc3\xa4 kun tieto sivujen avaamisesta tuli h\xc3\xa4nen tietoonsa, niin "meill\xc3\xa4 ryhdyttiin v\xc3\xa4litt\xc3\xb6m\xc3\xa4sti toimiin niiden sulkemiseksi" ja ett\xc3\xa4 sivut oli suljettu._NEWLINE_\xc2\xbbSananvapauden nimiss\xc3\xa4 ei televisiossa, sanomalehdiss\xc3\xa4 eik\xc3\xa4 my\xc3\xb6sk\xc3\xa4\xc3\xa4n nettisivuilla voi hyv\xc3\xa4ksy\xc3\xa4 sellaista aineistoa, jossa yllytet\xc3\xa4\xc3\xa4n vieraan valtion presidentin murhaamiseen tai ylistet\xc3\xa4\xc3\xa4n terrori-iskuja tekevi\xc3\xa4 itsemurhapommittajia.\xc2\xbb_NEWLINE_(Erkki Tuomioja)_NEWLINE_My\xc3\xb6hemmin Tuomioja ilmoitti, ett\xc3\xa4 "viranomaistoimet saattoivat k\xc3\xa4ynnisty\xc3\xa4 samaan aikaan tai sen j\xc3\xa4lkeen, kun tieto niiden avaamisesta tuli ulkoministerille, mutta ne eiv\xc3\xa4t perustuneet mink\xc3\xa4\xc3\xa4nlaisiin ohjeistuksiin ulkoministeri\xc3\xb6st\xc3\xa4, jonka toimivaltaan n\xc3\xa4m\xc3\xa4 asiat eiv\xc3\xa4t todellakaan kuulu." Suojelupoliisin vt. johtajan Hannu Moilasen mukaan Supo kuitenkin sai toimilleen korkean tason tuen: "Olimme koko ajan hyv\xc3\xa4ss\xc3\xa4 yhteisty\xc3\xb6ss\xc3\xa4 valtiojohtoon, joka siunasi toimintamme ja piti sit\xc3\xa4 hyvin tarpeellisena."._NEWLINE_Suojelupoliisi pyysi ensin Internetoperaattoria TeliaSoneraa katkaisemaan yhteyden Storsj\xc3\xb6n palvelimeen. TeliaSonera ei t\xc3\xa4h\xc3\xa4n suostunut koska operaattorin mielest\xc3\xa4 t\xc5\xa1et\xc5\xa1eenikapinallisten internetsivut eiv\xc3\xa4t rikkoneet lakia. Suojelupoliisi pyysi t\xc3\xa4m\xc3\xa4n j\xc3\xa4lkeen Storsj\xc3\xb6t\xc3\xa4 poistamaan Kavkaz Centerin sivut palvelimeltaan, mutta Storsj\xc3\xb6 kielt\xc3\xa4ytyi viittaamalla sananvapauteen. Seuraavana p\xc3\xa4iv\xc3\xa4n\xc3\xa4 Supon edustajat k\xc3\xa4viv\xc3\xa4t keskustelemassa Storsj\xc3\xb6n yhti\xc3\xb6kumppanin kanssa, joka luovutti palvelimen Supolle tutkittavaksi. Tapahtuneen johdosta perustuslakivaliokunnan puheenjohtaja Kimmo Sasi teki eduskunnassa Supon toiminnasta kirjallisen kyselyn, johon sis\xc3\xa4ministeri Kari Rajam\xc3\xa4ki vastasi, ett\xc3\xa4 \xe2\x80\x9dSupon toiminnassa ei ollut huomautettavaa\xe2\x80\x9d._NEWLINE_Vierailullaan Suomessa Ven\xc3\xa4j\xc3\xa4n p\xc3\xa4\xc3\xa4ministeri Mihail Fradkov kiitti Matti Vanhasta Kavkaz Centerin verkkosivujen sulkemisesta. Kun toiminta Suomessa oli estetty Storsj\xc3\xb6 siirsi Kavkaz Centerin palvelimilleen Ruotsiin, mutta avasi sivuston my\xc3\xb6hemmin laillisuuden varmistuttua uudestaan my\xc3\xb6s Suomessa._NEWLINE_Ven\xc3\xa4j\xc3\xa4n Suomen-suurl\xc3\xa4hettil\xc3\xa4s Vladimir Grinin kyseli t\xc3\xa4ll\xc3\xb6in Suomen kansanedustajilta, miksi kavkazcenter.comin yll\xc3\xa4pito edelleen sallittiin eik\xc3\xa4 siihen oltu puututtu. Asiasta k\xc3\xa4ydyn kansalaiskeskustelun siivitt\xc3\xa4m\xc3\xa4n\xc3\xa4 kansanedustajat vastasivat, ett\xc3\xa4 Suomessa on sananvapaus eiv\xc3\xa4tk\xc3\xa4 poliitikot voi eiv\xc3\xa4tk\xc3\xa4 halua puuttua sivuihin, elleiv\xc3\xa4t ne riko lakia._NEWLINE_Storsj\xc3\xb6 on joutunut k\xc3\xa4denv\xc3\xa4\xc3\xa4nt\xc3\xb6\xc3\xb6n viranomaisten ja Ven\xc3\xa4j\xc3\xa4n suurl\xc3\xa4hettil\xc3\xa4\xc3\xa4n kanssa my\xc3\xb6s Ruotsissa. Ruotsissa on todettu tuomioistuimessa ja my\xc3\xb6s sananvapautta valvova oikeuskansleri on todennut, ett\xc3\xa4 sivuston sis\xc3\xa4lt\xc3\xb6 on t\xc3\xa4ysin laillista eik\xc3\xa4 perusteita sen sulkemiseksi l\xc3\xb6ydy._NEWLINE_Kavkazcenter.com sivuston saama suuri julkisuus Suomessa ja tapahtuman merkitys selittyy sananvapauteen liittyviin periaatteellisiin kysymyksiin, ja tapausta kommentoitiin laajasti Suomen mediassa ja lehtien p\xc3\xa4\xc3\xa4kirjoituksissa. T\xc3\xa4m\xc3\xa4 keskustelu oli omiaan selkeytt\xc3\xa4m\xc3\xa4\xc3\xa4n rajanvetoa tuomioistuinten ja poliisin toimivallan v\xc3\xa4lill\xc3\xa4 sananvapauskysymyksiss\xc3\xa4.\n_START_SECTION_\nV\xc3\xa4itetty taloudellinen tuki t\xc5\xa1et\xc5\xa1eenikapinallisille\n_START_PARAGRAPH_\nStorsj\xc3\xb6 ilmoitti toukokuussa 2005 Turun Sanomien haastattelussa ker\xc3\xa4\xc3\xa4v\xc3\xa4ns\xc3\xa4 rahaa lahjoituksin, jotka voi ohjata yhdistykselle nimelt\xc3\xa4 \xe2\x80\x9dKaukasialaisen tiedonv\xc3\xa4lityksen tuki\xe2\x80\x9d, josta rahat ohjataan Kavkaz Centerin tukemiseen. H\xc3\xa4n kuitenkin my\xc3\xb6nsi, ett\xc3\xa4 rahat ohjautuvat t\xc5\xa1et\xc5\xa1eenikapinallisille, joissa on mukana my\xc3\xb6s \xe2\x80\x9dterrorismiin taipuvaisia\xe2\x80\x9d elementtej\xc3\xa4. Asian uutisoi alun perin Aamulehti ja Mikael Storsj\xc3\xb6 on itse sanonut kyseess\xc3\xa4 olleen uutisankka, eik\xc3\xa4 mit\xc3\xa4\xc3\xa4n Kaukasialaisen tiedonv\xc3\xa4lityksen tuki ry:t\xc3\xa4 ole ollut olemassa. My\xc3\xb6sk\xc3\xa4\xc3\xa4n Google ei l\xc3\xb6yd\xc3\xa4 tietoja kyseisest\xc3\xa4 yhteis\xc3\xb6st\xc3\xa4 kyseisi\xc3\xa4 uutisia lukuun ottamatta, eik\xc3\xa4 v\xc3\xa4itetyn nimist\xc3\xa4 yhdistyst\xc3\xa4 l\xc3\xb6ydy yhdistysrekisterist\xc3\xa4.\n_START_SECTION_\nKiinni ottaminen Odessassa\n_START_PARAGRAPH_\nUkrainan viranomaiset ottivat tiistaina 26.8.2008 Mikael Storsj\xc3\xb6n kiinni Odessassa, koska h\xc3\xa4n on Ven\xc3\xa4j\xc3\xa4n federaation ep\xc3\xa4toivottujen henkil\xc3\xb6iden luettelossa. Storsj\xc3\xb6 vapautettiin torstaina 28.8.2008, ja Ukraina joutui pohtimaan sit\xc3\xa4, mill\xc3\xa4 perusteilla se voi kielt\xc3\xa4\xc3\xa4 p\xc3\xa4\xc3\xa4syn maahan vastaisuudessa.\n_START_SECTION_\nOikeusjuttu t\xc5\xa1et\xc5\xa1eenien maahantulon j\xc3\xa4rjest\xc3\xa4misest\xc3\xa4 Suomeen\n_START_PARAGRAPH_\nKes\xc3\xa4kuun alussa 2009 Storsj\xc3\xb6 ilmoitti j\xc3\xa4rjest\xc3\xa4neens\xc3\xa4 humanit\xc3\xa4\xc3\xa4risist\xc3\xa4 syist\xc3\xa4 kaikkiaan viitisenkymment\xc3\xa4 maanpaossa el\xc3\xa4v\xc3\xa4\xc3\xa4 t\xc5\xa1et\xc5\xa1eeni\xc3\xa4 Turkista Suomeen. H\xc3\xa4n kertoi my\xc3\xb6s Rajavartiolaitoksen ep\xc3\xa4ilev\xc3\xa4n h\xc3\xa4nt\xc3\xa4 t\xc3\xb6rke\xc3\xa4st\xc3\xa4 laittoman maahantulon j\xc3\xa4rjest\xc3\xa4misest\xc3\xa4 huhtikuussa 2009._NEWLINE_24.3.2011 Vantaan k\xc3\xa4r\xc3\xa4j\xc3\xa4oikeudessa alkaneessa oikeudenk\xc3\xa4ynniss\xc3\xa4 syytt\xc3\xa4j\xc3\xa4 Mikko Sipil\xc3\xa4 syytti Storsj\xc3\xb6t\xc3\xa4 kaikkiaan kolmesta laittomasta maahantulon j\xc3\xa4rjest\xc3\xa4misest\xc3\xa4, joista yht\xc3\xa4 h\xc3\xa4n piti t\xc3\xb6rke\xc3\xa4n\xc3\xa4. H\xc3\xa4n vaati Storsj\xc3\xb6lle rangaistukseksi vankeutta. V\xc3\xa4itetyt rikokset olivat tapahtuneet vuosina 2007\xe2\x80\x932010. Syytt\xc3\xa4j\xc3\xa4n mukaan Storsj\xc3\xb6 oli seitsem\xc3\xa4ll\xc3\xa4 eri kerralla tuonut Istanbulista Suomeen 22 t\xc5\xa1et\xc5\xa1eeni\xc3\xa4, joista yhdeks\xc3\xa4n oli ollut alaik\xc3\xa4isi\xc3\xa4. N\xc3\xa4ill\xc3\xa4 ei ollut ollut Suomeen tuloon oikeuttaneita matkustusasiakirjoja. Syytt\xc3\xa4j\xc3\xa4 oli my\xc3\xb6s sit\xc3\xa4 mielt\xc3\xa4, ett\xc3\xa4 vaikka Storsj\xc3\xb6 ei ollutkaan saanut toiminnastaan rahallista hy\xc3\xb6ty\xc3\xa4, h\xc3\xa4n oli kuitenkin hy\xc3\xb6tynyt siit\xc3\xa4 muulla tavoin, eli niitt\xc3\xa4m\xc3\xa4ll\xc3\xa4 \xe2\x80\x9dmainetta ja tiettyjen piirien kunnioitusta\xe2\x80\x9d._NEWLINE_Storsj\xc3\xb6 kiisti saaneensa hy\xc3\xb6ty\xc3\xa4 maineensa kasvamisen muodossa. H\xc3\xa4n oli tuonut toimintansa esiin julkisuudessa vasta, kun rajavartiolaitos oli kertonut h\xc3\xa4neen kohdistuvista rikosep\xc3\xa4ilyist\xc3\xa4. Itse asiassa h\xc3\xa4nelle oli koitunut toiminnastaan taloudellisia tappioita, sill\xc3\xa4 h\xc3\xa4n oli maksanut tulijoiden lentoliput v\xc3\xa4lille Istanbul\xe2\x80\x93Helsinki\xe2\x80\x93Pietari omasta ja yrityksens\xc3\xa4 varoista. Storsj\xc3\xb6 kiisti rikkoneensa Suomen lakia. H\xc3\xa4nen mukaansa rikoslaki sallii ihmisten maahantulon j\xc3\xa4rjest\xc3\xa4misen, jos teolle on hyv\xc3\xa4ksytt\xc3\xa4v\xc3\xa4 syy. \xe2\x80\x9dOlen p\xc3\xa4\xc3\xa4tt\xc3\xa4nyt auttaa n\xc3\xa4it\xc3\xa4 ihmisi\xc3\xa4, ja olen tehnyt sen tietoisella riskill\xc3\xa4\xe2\x80\x9d, h\xc3\xa4n sanoi._NEWLINE_Oikeudenk\xc3\xa4ynti saatiin p\xc3\xa4\xc3\xa4t\xc3\xb6kseen 9.5.2011. Storsj\xc3\xb6 vapautettiin syytteist\xc3\xa4, sill\xc3\xa4 oikeus katsoi, ettei h\xc3\xa4nen toimintansa ollut rikollista vaan sille oli hyv\xc3\xa4ksytt\xc3\xa4v\xc3\xa4t perusteet. Oikeuden p\xc3\xa4\xc3\xa4t\xc3\xb6ksess\xc3\xa4 viitattiin samaan lainkohtaan, johon Storsj\xc3\xb6 oli oikeudessa vedonnut. Oikeus piti Storsj\xc3\xb6n perusteluja toiminnalleen uskottavina: kyse oli my\xc3\xb6t\xc3\xa4tuntoon perustuneesta humanit\xc3\xa4\xc3\xa4risest\xc3\xa4 toiminnasta. Kyseisten t\xc5\xa1et\xc5\xa1eenien arvioitiin todella olleen suojelun tarpeessa, sill\xc3\xa4 l\xc3\xa4hes kaikille heist\xc3\xa4 oli jo my\xc3\xb6nnetty turvapaikka Suomessa. Oikeus ei my\xc3\xb6sk\xc3\xa4\xc3\xa4n katsonut Storsj\xc3\xb6n saaneen hy\xc3\xb6ty\xc3\xa4 toiminnastaan; p\xc3\xa4invastoin h\xc3\xa4n on toimintansa vuoksi joutunut uhkausten kohteeksi._NEWLINE_Syytt\xc3\xa4j\xc3\xa4 ilmaisi tyytym\xc3\xa4tt\xc3\xb6myytens\xc3\xa4 oikeuden p\xc3\xa4\xc3\xa4t\xc3\xb6kseen, joten tapausta k\xc3\xa4siteltiin viel\xc3\xa4 hovioikeudessa. Helsingin hovioikeus muutti helsinkil\xc3\xa4isyritt\xc3\xa4j\xc3\xa4 Mikael Storsj\xc3\xb6n k\xc3\xa4r\xc3\xa4j\xc3\xa4oikeudesta laittoman maahantulon j\xc3\xa4rjest\xc3\xa4misest\xc3\xa4 saaman vapauttavan tuomion ehdolliseksi vankeusrangaistukseksi. Storsj\xc3\xb6 tuomittiin nelj\xc3\xa4n kuukauden ehdolliseen vankeuteen. Storsj\xc3\xb6 on ilmoittanut hakevansa valituslupaa korkeimmasta oikeudesta.\n_START_SECTION_\nH\xc3\xa4irint\xc3\xa4\n_START_PARAGRAPH_\nStorsj\xc3\xb6 on kertonut, ett\xc3\xa4 h\xc3\xa4nen kotonaan on k\xc3\xa4yty useita kertoja h\xc3\xa4iri\xc3\xb6mieless\xc3\xa4, mm. tehty ristinmuotoisia kuvioita, mikroaaltouunista on l\xc3\xb6ytynyt tiettyj\xc3\xa4 kirjoja, kylpyhuoneen peiliin on tehty punainen ortodoksinen risti jne. Storsj\xc3\xb6 on dokumentoinut tapaukset valokuvaamalla. H\xc3\xa4n on saanut my\xc3\xb6s uhkauskirjeit\xc3\xa4. Tapaukset h\xc3\xa4n on ilmoittanut Suojelupoliisille.\n_START_SECTION_\nPoliittinen toiminta\n_START_PARAGRAPH_\nStorsj\xc3\xb6 oli Vihre\xc3\xa4n liiton kunnallisvaaliehdokkaana Helsingiss\xc3\xa4 2008. H\xc3\xa4n sai 106 \xc3\xa4\xc3\xa4nt\xc3\xa4, jolla ei tullut valituksi.'